Island Harvest , vatna - og sjávarsláttuvélin Asco - verkefni lokið Fréttatilkynning verkefnisstjóra Með vatna - og sjávarsláttuvélinni Asco er þangið slegið en ekki slitið upp með rótum . Það hefur því möguleika á að vaxa á ný . Asco Harvester ehf. framleiðir sjávarsláttuvél ( e. aquatic weed harvester ) sem slær margar tegundir af þangi og öðrum sjávargróðri á sjálfbæran hátt . Sjálfbærnin er falin í því að þangið er slegið , en ekki slitið upp með rótum og neðsti hluti plöntunnar skilinn eftir . Þangið hefur því möguleika á því að vaxa aftur svipað nýslegnu grasi , ólíkt því sem myndi gerast ef rætur þess yrðu slitnar upp . Asco er auk þess hreinsunarprammi sem er útbúinn til að hreinsa upp rusl úr sjónum . Flestir hafa heyrt um umhverfisvandamál eins og í Plasthafinu ( e. The Plastic ocean ) ásamt því að rusl berst að ströndum landa vegna náttúruhamfara . Einnig er aukið vandamál með sjávargrös sem vaxa út frá mengun frá verksmiðjum og landbúnaði víða erlendis . Þennan gróður er hægt að fjarlægja með vélum Asco . Asco Recycle virkar þannig að hann safnar saman rusli eða öðrum gróðri á yfirborði sjávar , ásamt því að ná 1,9 m niður fyrir sjávarmál . Ruslið fer svo á færiband og þaðan í stóra sekki sem losaðir eru í ból þegar þeir fyllast . Markmið Asco Harvester ehf. og stefna Asco er að bæta og þróa fyrirliggjandi tækni sem notast er við í dag . Það hefst með því að kortleggja þá hnökra sem á öðrum vélum eru og hafa það til hliðsjónar með nýrri og endurbættri hönnun . Sú rannsóknar - og þróunarvinna sem þegar hefur átt sér stað hefur gefið hagnýtar niðurstöður . Þær fást með því fyrst og fremst að nútímavæða drifbúnað , sláttuaðferð , vélbúnað , glussakerfi , vinnuöryggi , lægri viðhaldskostnaði og fleira . Í byrjun næsta árs er áætlað að frumgerð Asco Viking , Sigri 9057 , verði sjósettur í Stykkishólmi . Þetta ár hefur verið unnið að smíði hans og er óhætt að segja að hún hafi gengið vonum framar . Það verður því áhugavert að byrja þróun í sjó og við slátt . Frumgerð Asco er þannig hönnuð og smíðuð að hann er hægt að nota til þróunar á öðrum tegundum og búnaði . Er það von Asco að sú tækni og þróun sem hér er að verða til , nýtist við slátt á afurð sem áður er ónýtt ásamt því að auka vinnuöryggi , nýtingu og sjálfbærni .